Title: Ministerstvo vnútra Slovenskej republiky
Author: MV SR
Last saved by: agenda0
Company: Legislatívny a právny odbor

Predkladacia správa

	Ministerstvo vnútra Slovenskej republiky vypracovalo na základe Plánu legislatívnych úloh vlády Slovenskej republiky na rok 2001 návrh novely zákona Národnej rady Slovenskej republiky č.171/1993 Z.z. o Policajnom zbore v znení neskorších predpisov. Súčasťou návrhu sú aj novely niektorých dotknutých zákonov. 

	Návrh zákona bol už prerokovaný v Legislatívnej rade vlády Slovenskej republiky a po zapracovaní jej pripomienok predložený na rokovanie vlády Slovenskej republiky. Po predložení tohto materiálu do vlády bolo Ministerstvo vnútra Slovenskej republiky požiadané Ministerstvom spravodlivosti Slovenskej republiky, aby v rámci novely zákona o Policajnom zbore upravilo aj problematiku príslušnosti krajských súdov a Vyššieho vojenského súdu pri vydávaní súhlasu na použitie informačno-technických prostriedkov, ktorých použitie umožňuje zákon o Policajnom zbore, zákon o Slovenskej informačnej službe, zákon o Železničnej polícii, zákon o vojenskom spravodajstve, zákon o Zbore väzenskej a justičnej stráže a zákon o orgánoch štátnej správy v colníctve. V súčasnosti je príslušnosť súdov na vydávanie súhlasu o použití informačno-technických prostriedkov upravená iba vo vyhláške Ministerstva spravodlivosti Slovenskej republiky č.66/1992 Zb. o Spravovacom poriadku pre okresné a krajské súdy, čo vyvoláva pochybnosti o súlade takéhoto riešenia s článkom 48  ods. 1 Ústavy Slovenskej republiky. 

	Ministerstvo vnútra Slovenskej republiky navrhuje túto problematiku riešiť novelou zákona č.335/1991 Zb. o súdoch a sudcoch v znení neskorších predpisov, pretože tento zákon je základom pre vymedzenie pôsobnosti súdov. Na tomto riešení sa zhodla aj väčšina zástupcov dotknutých orgánov na porade konanej 4. júla 2001 na úrade operatívnej techniky Prezídia Policajného zboru. 

	V navrhovanom dodatku sa ustanovuje príslušnosť súdov na použitie informačno-technických prostriedkov podľa osobitných zákonov, čo nie je predmetom úpravy komunitárneho práva. Tento inštitút taktiež nie je predmetom úpravy ani iných medzinárodno-právnych dokumentov (Rada Európy, OSN), ktorými je Slovenská republika viazaná. Z uvedených dôvodov nie je potrebná zmena tabuliek zhody ani úprava doložky zlučiteľnosti. 

(N á v r h)

Dodatok 

k návrhu zákona Národnej rady Slovenskej republiky č.171/1993 Z.z. o Policajnom zbore v znení neskorších predpisov a o zmene a doplnení niektorých zákonov

	Návrh zákona Národnej rady Slovenskej republiky č.171/1993 Z.z. o Policajnom zbore v znení neskorších predpisov a o zmene a doplnení niektorých zákonov sa dopĺňa o nový článok III, ktorý znie: 

Čl. III

	Zákon č. 335/1991 Zb. o súdoch a sudcoch  v znení zákona č. 412/1991 Zb., zákona      č. 264/1992 Zb., zákona Národnej rady Slovenskej republiky č. 12/1993 Z.z., zákona Národnej rady Slovenskej republiky č. 307/1995 Z.z., zákona Národnej rady  Slovenskej republiky č. 328/1996 Z.z. a zákona č. 385/2000 Z.z. sa mení a dopĺňa takto:

1.	V § 13 sa za odsek 1 vkladá nový odsek 2, ktorý znie:

„(2) Krajské súdy rozhodujú o súhlase na použitie informačno-technických prostriedkov podľa osobitných zákonov^1), ak tento zákon neustanovuje inak. O súhlase na použitie informačno-technických prostriedkov rozhoduje krajský súd, v obvode ktorého má sídlo žiadateľ o vydanie súhlasu na ich použitie; ak sa majú použiť informačno-technické prostriedky v objekte Zboru väzenskej a justičnej stráže, krajský súd v obvode ktorého sa nachádza tento objekt.“ 

Doterajší odsek 2 sa označuje ako odsek 3. 

Poznámka pod čiarou k odkazu 1 znie:

1)	Napríklad zákon Národnej rady Slovenskej republiky č. 171/1993 Z.z. o Policajnom zbore v znení neskorších predpisov, zákon Národnej rady Slovenskej republiky č. 46/1993 Z.z.         o Slovenskej informačnej službe v znení neskorších predpisov, zákon č. 57/1998 Z.z.            o Železničnej polícii v znení zákona č. 73/1998 Z.z., zákon  č. 4/2001 o Zbore väzenskej       a justičnej stráže, zákon č. 240/2001 o orgánoch štátnej správy v colníctve.

2.	§ 20 znie:

„§ 20

	(1) Vojenské súdy rozhodujú o trestných veciach osôb o ktorých to ustanovuje zákon.^1a)

	(2)  Vyšší vojenský súd rozhoduje o súhlase na použitie informačno-technických prostriedkov vo vzťahu k vojenským objektom, vojenským zariadeniam, osobám vykonávajúcim vojenskú službu a občianskym zamestnancom v pôsobnosti Ministerstva obrany Slovenskej republiky v súvislosti s ich pracovnou činnosťou, alebo ak je žiadateľom vojenské spravodajstvo.^1b)“. 

	Poznámky pod čiarou k odkazom 1a) a  1b) znejú: 

1a)   § 14 a 15 Trestného poriadku v znení neskorších predpisov.
1b) Zákon Národnej rady Slovenskej republiky č. 198/1994 Z.z. o vojenskom spravodajstve. 

	Doterajšie články III až V sa označia ako články IV až VI.

Dôvodová správa
k čl. III

K čl. III

	Podľa platného právneho poriadku je príslušnosť súdov na vydávanie súhlasu na použitie informačno-technických prostriedkov riešená vo vyhláške Ministerstva spravodlivosti Slovenskej republiky č.66/1992 Zb. o Spravovacom poriadku pre okresné a krajské súdy. Takéto riešenie vyvoláva pochybnosti o súlade s článkom 48 ods. 1 Ústavy Slovenskej republiky, podľa ktorého nikoho nemožno odňať jeho zákonnému sudcovi a príslušnosť súdu ustanoví zákon. Navrhuje sa preto, ustanoviť príslušnosť súdov na rozhodovanie o použití informačno-technických prostriedkov do zákona č.335/1991 Zb. o súdoch a sudcoch, ktorý je základom pre vymedzenie pôsobnosti súdov. 

	Tak, ako je to doposiaľ v Spravovacom poriadku pre okresné a krajské súdy, navrhuje sa rozdeliť pôsobnosť na rozhodovanie o použití informačno-technických prostriedkov medzi krajské súdy a Vyšší vojenský súd. Vyšší vojenský súd bude rozhodovať v prípadoch, ak je žiadateľom vojenské spravodajstvo alebo sa použitie informačno-technických prostriedkov týka vojenských objektov alebo vojenských zariadení alebo osôb pôsobiacich v rezorte obrany. V ostatných prípadoch budú rozhodovať krajské súdy, pričom miestna príslušnosť je daná sídlom žiadateľa o vydanie súhlasu na použitie informačno-technických prostriedkov s výnimkou Zboru väzenskej a justičnej stráže, kde sa miestu príslušnosť navrhuje určiť miesto, kde sa nachádza objekt Zboru väzenskej a justičnej stráže.